I. Mikloš, podpredseda vlády a minister financií SR: (2003-05-20):
Chcel by som po prvé zdôrazniť, že spájať do jednej problematiky ochranu vkladov v bankách a nebankových subjektoch je nenáležité, pretože ide o 2 veľmi rozdielne typy inštitúcií, a teda aj o 2 veľmi rozdielne systémy ochrany. Kým pri bankách je možnosť dohľadu štátu aj cez dohľad Národnej banky nad komerčnými bankami a cez schválenie kritérií, ktoré musia spĺňať komerčné banky, je jednoducho možné minimalizovať riziko alebo zmenšiť riziko krachu bánk, tak zároveň je aj účelné a normálne, že pri bankách, kde štát má prísnejší  dohľad nad fungovaním týchto inštitúcií, je aj záruka štátu nad dôsledkami krachu bánk pre vkladateľov. Pri nebankových inštitúciách ide o iné typy subjektov, kde takéto možnosti nie sú ani nebudú, ani nemá zmysel, aby boli, ani v žiadnej krajine nie sú, preto ochrana vkladov do nebankových subjektov vždy bola, ale vždy aj bude nižšia a neexistuje. Fond ochrany vkladov sa nevzťahuje na ochranu vkladov občanov alebo aj právnických osôb v nebankových subjektoch. Čiže z tohto titulu by som tieto 2 veci nespájal. A čo sa týka ochrany vkladateľov v komerčných bankách, tam tá ochrana bola aj doteraz, dokonca bola 100-percentná. Teraz síce 100-percentná nie je, ale zabezpečuje absolútnu ochranu absolútnej väčšiny vkladov. A touto novelou sa pozícia a ochrana vkladateľov zväčšuje, pretože tento zákon sa dostáva aj do súladu s pravidlami Európskej únie a vlastne zabezpečuje efektívnejší spôsob ochrany vkladov. Čiže nesúhlasím s tým, že zhoršuje pozíciu vkladateľov v komerčných bankách. Ale zdôrazňujem, že tento zákon nerieši problematiku vkladov v nebankových inštitúciách, a teda v klasických komerčných inštitúciách. Preto nemôžem súhlasiť s návrhom pána poslanca. Ďakujem pekne. Z. Martináková, podpredsedníčka NR SR: Pán spravodajca, chcete sa vyjadriť k rozprave? Nie. Môžeme pristúpiť k hlasovaniu. Prosím, pán spravodajca, aby ste uviedli hlasovanie o tomto bode programu. J. Hurban, poslanec: Pani podpredsedníčka, v rozprave zaznel procedurálny návrh pána poslanca Ondriaša, aby bol návrh tohto zákona ako tlač 223 vrátený predkladateľovi na dopracovanie. Pani podpredsedníčka, dajte, prosím, o tomto procedurálnom návrhu pána poslanca Ondriaša hlasovať. Z. Martináková, podpredsedníčka NR SR: Prosím, prezentujme sa a hlasujme o návrhu pána poslanca Ondriaša. (Hlasovanie.) Prítomných 93 poslancov, za návrh hlasovalo 30 poslancov, proti 59, hlasovania sa zdržali 4 poslanci. Konštatujem, že sme neschválili tento návrh. J. Hurban, poslanec: Pristúpime k prvému hlasovaniu. Odporúčam, aby sa Národná rada Slovenskej republiky uzniesla podľa § 73 ods. 3 písm. c) rokovacieho poriadku na tom, že odporučí tento návrh prerokovať v druhom čítaní. Prosím, dajte o tomto návrhu hlasovať. Z. Martináková, podpredsedníčka NR SR: Prosím, prezentujme sa a hlasujme. (Hlasovanie.) Prítomných 93 poslancov, za návrh hlasovalo 66 poslancov, proti 8 poslancov, zdržalo sa 18 poslancov, nehlasoval 1. Konštatujem, že Národná rada sa uzniesla, že tento návrh zákona prerokuje v druhom čítaní. Prosím, aby ste uviedli druhé hlasovanie, pán spoločný spravodajca. J. Hurban, poslanec: Súčasne odporúčam v zmysle § 74 ods. 1 zákona Národnej rady Slovenskej republiky o rokovacom poriadku a v súlade s rozhodnutím predsedu Národnej rady Slovenskej republiky č. 219 z 5. mája 2003 prideliť v druhom čítaní na prerokovanie tento návrh okrem Výboru Národnej rady pre financie, rozpočet a menu aj Ústavnoprávnemu výboru Národnej rady. Za gestorský výbor navrhujem Výbor Národnej rady pre financie, rozpočet a menu. Zároveň odporúčam, aby uvedený návrh prerokovali výbory do 30 dní a gestorský výbor do 31 dní od jeho prerokovania v prvom čítaní na schôdzi Národnej rady. Dajte, prosím, o tomto návrhu hlasovať. Z. Martináková, podpredsedníčka NR SR: Prosím, prezentujme sa a hlasujme o tomto návrhu. (Hlasovanie.) Prítomných 91 poslancov, za návrh 79 poslancov, proti 3, hlasovania sa zdržalo 8, nehlasoval 1. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Dámy a páni poslanci, navrhujem, aby sme v tejto chvíli prerušili rokovanie, nezačínali ďalší bod programu, pokračovali zajtra ráno o 9.00 hodine. Ale, prosím, ešte dávam slovo pánovi poslancovi Figeľovi.